ฝรั่งขายได้อีก3หมื่นล.
ธ.กลางปรับทิศกดหุ้นปรับฐานหลุด1,150จุด
18 เม.ย. 2555

ธ.กลางปรับทิศกดหุ้นปรับฐานหลุด1,150จุด 
หุ้นไทยผันผวนปิดตลาดดิ่ง 10 จุดจับตาแรงขายต่างชาติยังไม่สะเด็ดชี้ยังขายได้อีกกว่า 3 หมื่นล้าน หลังธนาคารกลางทั่วโลกเปลี่ยนทิศนโยบายการเงิน 
บรรยากาศการลงทุนในตลาดหุ้นไทยหลังเทศกาลหยุดยาววันสงกรานต์เป็นไปอย่างผันผวนระหว่างวันดัชนีขึ้นและลงกว่า 23 จุดโดยขึ้นไปสูงสุดที่ 1,180.02 จุด และลงมาต่ำสุดที่ 1,156.28 จุด ก่อนจะปิดตลาดที่ 1,160.23 จุด ลดลง 9.22 จุด หรือ 0.79% ด้วยมูลค่าการซื้อขาย 31,105.85 ล้านบาท 
นักลงทุนสถาบัน ขายสุทธิ 202 ล้านบาท นักลงทุนบัญชีบริษัทหลักทรัพย์ ขายสุทธิ 1,355 ล้านบาท นักลงทุนต่างชาติขายสุทธิ 1,250 ล้านบาท และนักลงทุนทั่วไปซื้อสุทธิ 2,807 ล้านบาท
นายเทิดศักดิ์ ทวีธีระธรรม ผู้อำนวยการอาวุโสฝ่ายวิเคราะห์ บล.เอเซียพลัส (ASP) ให้ความเห็นว่า ดัชนีหุ้นไทยมีโอกาสปรับฐานลงได้อีก จากแรงขายของนักลงทุนต่างชาติที่คาดว่ายังคงจะเกิดขึ้นอย่างต่อเนื่องหลังจากเข้ามาซื้อสุทธิเมื่อเดือน พ.ย. 2554 ถึงปัจจุบันที่ซื้อสุทธิไป 9.8 หมื่นล้านบาท โดยเพิ่งเห็นแรงขาย 2 วันก่อน หยุดสงกรานต์ที่ขายไปแล้วกว่า 4,900 ล้านบาท และคาดว่าแรงขายจะเกิดขึ้นประมาณ 40% ของยอดซื้อสุทธิที่ไหลเข้ามาหรือจะขายประมาณ 3.9 หมื่นล้านบาท ดังนั้นเมื่อขายออกมาแล้ว 3 วัน 6,149 ล้านบาทจึงยังเหลือขายได้อีก 3.2 หมื่นล้านบาท
“การขายของต่างชาติรอบนี้เกิดจากการที่ธนาคารกลางของประเทศต่างๆ เปลี่ยนทิศการดำเนินนโยบายทางการเงินจากเดิมที่ใช้นโยบายดอกเบี้ยต่ำในการกระตุ้นเศรษฐกิจทำให้สภาพคล่องไหลเข้าหุ้นทำให้สัดส่วนราคาต่อกำไร (พี/อี) พุ่งและหุ้นราคาแพง รวมถึงทองคำด้วยแต่ขณะนี้เริ่มทรงตัวและชะลอลง ส่วนจีนก็ใช้นโยบายที่ให้เศรษฐกิจค่อยทยอยลงจึงทำให้เกิดแรงขายหุ้นออกมา” 
อย่างไรก็ตาม หากต่างชาติขายออก 40% ของยอดซื้อสุทธิที่เข้ามาก็จะทำให้ดัชนีปรับฐานลงไปที่ระดับที่ต่ำกว่า 1,150 จุด หรืออาจลงไปถึงระดับ 1,120-1,130 จุดได้ ดังนั้นขณะนี้จึงแนะนำให้นักลงทุนถือเงินสด 60% และถือหุ้นเพียง 40% เท่านั้น
สำหรับหุ้นที่มีความเสี่ยงจะถูกต่างชาติขาย 20 อันดับแรก บริษัท เบอร์ลี่ยุคเกอร์ (BJC) บริษัท อมตะคอร์ปอเรชัน (AMATA) บริษัท จีสตีล (GSTEEL) บริษัท แอดวานซ์ อินโฟร์ เซอร์วิส (ADVANC) บริษัท บิ๊กซี ซูเปอร์เซ็นเตอร์ (BIGC) บริษัท โทเทิ่ล แอ็คเซ็ส คอมมูนิเคชั่น (DTAC) บริษัท สยามแมคโคร (MAKRO) บริษัท จัสมิน (JAS) บริษัท ท่าอากาศยานไทย (AOT) ธนาคารกสิกรไทย (KBANK) และแนะนำให้ลงทุนหุ้นที่ปลอดภัย ที่มีโอกาสปรับตัวเพิ่มขึ้น เช่น บริษัท เจริญโภคภัณฑ์อาหาร (CPF) บริษัท ไทยยูเนียน โฟร์เซ่น โปรดักส์ (TUF) บริษัท ผลิตไฟฟ้าราชบุรีโฮลดิ้ง (RATCH) บริษัท สแตนเลย์การไฟฟ้า (STAN LY) หรือหุ้นฟื้นตัว เช่น บริษัท สวนอุตสาหกรรมโรจนะ (ROJNA)